SL Uradni list Evropske unije L 166/67

UREDBA KOMISIJE (EU) št. 556/2012

z dne 26. junija 2012

o spremembi Priloge III k Uredbi (ES) št. 396/2005 Evropskega parlamenta in Sveta glede mejnih vrednosti ostankov za spinosad v ali na malinah

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) Evropskega parlamenta in Sveta št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) in zlasti člena 18(4) Uredbe,

ob upoštevanju naslednjega:

(1) Mejne vrednosti ostankov (MRL) za spinosad so bile določene v delu A Priloge III k Uredbi (ES) št. 396/2005.

(2) V skladu s členom 53 Uredbe (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (2) je Francija 11. maja 2012 Komisijo obvestila o začasni registraciji fitofarmacevtskih sredstev, ki vsebujejo aktivno snov spinosad, zaradi nepričakovanega izbruha plodove vinske mušice (Drosophila suzukii), nepredvidljive nevarnosti, ki je ni bilo mogoče obvladati z nobenimi drugimi razumnimi sredstvi. Zato je Francija v skladu s členom 18(4) Uredbe (ES) št. 396/2005 obvestila tudi druge države članice, Komisijo in Evropsko agencijo za varnost hrane (v nadaljnjem besedilu: Agencija), da je na svojem ozemlju dovolila dajanje na trg malin z ostanki pesticidov, višjimi od MRL. Navedeni MRL je trenutno 0,3.

(3) Francija je Komisiji predložila ustrezno oceno tveganja za potrošnike in na njeni podlagi predlagala začasno MRL.

(4) Agencija je ocenila predložene podatke in dala izjavo (3) o varnosti predlagane začasne MRL.

(5) Agencija je sklenila, da ni verjetno, da bi bili potrošniki zaradi uporabe spinosada na malinah snovi izpostavljeni nad toksikološko referenčno vrednostjo, zato ne pričakuje, da bi snov pomenila tveganje za javno zdravje.

(6) Iz izjave Agencije in ob upoštevanju dejavnikov, ki vplivajo na odločitev, je razvidno, da ustrezna sprememba MRL izpolnjuje zahteve iz člena 18(4) Uredbe (ES) št. 396/2005.

(7) Uredbo (ES) št. 396/2005 bi bilo zato treba ustrezno spremeniti.

(8) Ker je Francija že registrirala uporabo fitofarmacevtskih sredstev, ki vsebujejo spinosad, v nujnih primerih in zaradi posledične nujne potrebe po zagotavljanju visoke ravni varstva potrošnikov je primerno določiti MRL z uporabo postopka iz člena 45(5) Uredbe (ES) št. 396/2005.

(9) Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO UREDBO:

Člen 1

Priloga III k Uredbi (ES) št. 396/2005 se spremeni v skladu s Prilogo k tej uredbi.

Člen 2

Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 26. junija 2012 Za Komisijo Predsednik José Manuel BARROSO

(1) UL L 70, 16.3.2005, str. 1.

(2) UL L 309, 24.11.2009, str. 1.

(3) Evropska agencija za varnost hrane; Izjava o spremembi obstoječih MRL za spinosad v malinah (Statement on the modification of the existing MRL for spinosad in raspberries). EFSA Journal 2012;10(5):2751 [26 str.] doi:10.2903/j.efsa.2012.2751. Na voljo na spletu: http://www.efsa.europa.eu/efsajournal.htm.